b'\n_START_ARTICLE_\nPyranoosi\n_START_PARAGRAPH_\nPyranoosi on yksinkertaisen sokerin rengasrakenteinen muoto. Nimens\xc3\xa4 rakenne on saanut pyraanista, jonka heterosyklinen rengas muistuttaa pyranoosirengasta. Pyranoosirengas koostuu viidest\xc3\xa4 hiili- ja yhdest\xc3\xa4 happiatomista.\n_START_SECTION_\nRakenne\n_START_PARAGRAPH_\nSokerien esiintymisen pyranoosina selvitti ensimm\xc3\xa4isen\xc3\xa4 Walter Haworthin johtama tutkimusryhm\xc3\xa4 1920\xe2\x80\x931930-lukujen aikana. Pyranoosirengas on rakenteeltaan syklinen hemiasetaali. Rakenne muodostuu, kun C-5-hiileen liittynyt hydroksyyliryhm\xc3\xa4 reagoi C-1-ryhm\xc3\xa4\xc3\xa4n liittyneeseen karbonyyliryhm\xc3\xa4\xc3\xa4n. My\xc3\xb6s C-4-hiileen liittynyt hydroksyyliryhm\xc3\xa4 voi reagoida karbonyyliryhm\xc3\xa4n kanssa, jolloin muodostuu furanoosi, jonka renkaassa on viisi atomia._NEWLINE_Pyranoosirengas voi esiinty\xc3\xa4 useissa erilaisissa konformaatioissa. Perustyyppej\xc3\xa4 ovat tuoli-, puolituoli-, vene-, vinovene- ja kirjekuorikonformaatiot, joista on erilaisia variaatioita. Tuolikonformaatiolla muotoja on 2, veneell\xc3\xa4 ja vinoveneell\xc3\xa4 kummallakin 6 ja puolituoli- ja kirjekuorikonformaatioilla 12. Lis\xc3\xa4ksi on olemassa my\xc3\xb6s muita stabiileja konformaatioita, jotka eiv\xc3\xa4t kuulu mihink\xc3\xa4\xc3\xa4n edell\xc3\xa4 mainituista ryhmist\xc3\xa4, mutta ne ovat harvinaisia._NEWLINE_Anomeerisist\xc3\xa4 muodoista \xce\xb1-konformaatio on yleens\xc3\xa4 \xce\xb2-konformaatiota stabiilimpi. T\xc3\xa4m\xc3\xa4 johtuu p\xc3\xa4\xc3\xa4asiassa stereoelektronisesta efektist\xc3\xa4, dipolien v\xc3\xa4lisist\xc3\xa4 vuorovaikutuksista ja vetysidoksista. Stabiilein muoto on yleens\xc3\xa4 se, jossa hydroksyyliryhm\xc3\xa4t ovat aksiaalisessa asemassa. T\xc3\xa4m\xc3\xa4 on poikkeuksellista, sill\xc3\xa4 yleens\xc3\xa4 ekvatoriaalinen asema on suositumpi v\xc3\xa4h\xc3\xa4isemm\xc3\xa4n steerisen esteen vuoksi. T\xc3\xa4t\xc3\xa4 kutsutaan anomeeriseksi efektiksi. Glukoosi on poikkeus, sill\xc3\xa4 kaikki sen pyranoosimuodon hydroksyyliryhm\xc3\xa4t ovat ekvatoriaalisessa asemassa.'